Jekk kien għad fadal farka dubju din telqet ukoll. Il-Kap tal-Oppożizzjoni, Simon Busuttil, jaċċetta l-agħar. L-istandards tiegħu huma fost l-iktar baxxi fil-politika Maltija u għalkemm jitkellem ħafna dwar governanza tajba meta jkun iffaċċjat bi skandli serji ma jagħmel xejn. Saħansitra jaħrab. Meta qed ngħidu skandli serji nkunu qed nirreferu għall-każi fejn l-affarijiet huma dokumentati. Fejn dak li qed nitkellmu dwaru ġej min istituzzjonijiet kredibbli bħall-Awditur Ġenerali u mhux 'fake news' minn propogandisiti mħallsa anke jekk mhux uffiċjalment. Dak li żvela iktar kmieni din il-ġimgħa l-Ministru Owen Bonnici, dak li l-eks Kummissarju tal-Artijiet qal li meta sar jaf bid-deal tal-Löwenbräu beża' li jmur il-ħabs kien xokkanti. Uffiċjal tal-gvern qal taħt ġurament li tant inkisret il-liġi, minn wara dahru, li xħin intebaħ b'li ġara beża' li se jirbħu wara l-ħadid fil-ħabs ta' Kordin. Jekk mhix serja din, diffiċli nifhmu x'inhu serju għall-Partit Nazzjonalista u għall-ċerta midja li dehret iktar interessata fil-'fake news' milli f'każ mill-iktar serju fejn art ta' tmien miljun ewro l-gvern daħħal tagħha mijiet ta' eluf ta' ewro. Iżda, serju iktar minn hekk hemm il-fatt li qabel sar dan id-deal li jġennen in-nies – ukoll mill-ammissjoni tal-eks Kummissarju tal-Artijiet – xi ħadd kien kellem lill-Ministru li kien responsabbli mid-Dipartiment tal-Artijiet u l-Ministru kien ta l-kelma li l-kundizzjonijiet kienu se jitneħħew. Mela issa hemm iktar minn prova waħda li dan hu skandlu bil-barka tal-Ministru. Barka tal-Ministru li ngħatat mhux biss darba iżda darbtejn. Għax wara li l-Kummissarju tal-Artijiet ried jirranġa l-ħniżrija tal-2009, u l-benefattur tal-Partit Nazzjonalista Żaren Vassallo ma riedx iħallas, nafu li l-Ministru kien wiegħed kompromess. Issa quddiem dan kollu, il-Kap tal-Oppożizzjoni, qed jinsisti li ma jlissinx imqar kelma waħda. U filwaqt li hu kkummenta mill-inqas, anke meta mistoqsi mill-ġurnalisti, permezz tal-uffiċċju tal-komunikazzjoni tiegħu, iddefenda lil Azzopardi għal darba wara oħra. L-istess Azzopardi li rrapporta lill-ġurnalisti li marru jistaqsuh il-mistoqsijiet. Simon Busuttil wera li quddiem wieħed mill-ikbar skandli tal-aħħar snin hu ma jimpurtahx. Wera li jaċċetta kollox. Wera li hu differenti mill-Prim Ministru li ħa passi kontra Segretarju Parlamentari u Ministru, li spiċċaw mill-kariga tagħhom f'każi li dwarhom ħafna jaqblu li ma kienx hemm provi ta' involviment politiku bħalma hawn f'dan il-każ. Iżda, fuq kollox forsi ma kellniex għalfejn inkunu sorpriżi daqshekk. Għax dan hu l-istess bniedem li lill-whistleblower fil-każ tal-'work for votes' ta' Għawdex staqsieh għaliex baqa' għaddej bix-xogħol meta kienu jafu li se jitilfu l-elezzjoni. Mhux hekk, talli nhar il-Ħadd Simon Busuttil kellu tislima speċjali għall-eks Ministru Giovanna Debono li żewġha tressaq il-Qorti f'wieħed mill-ikbar skandli f'pajjiżna. Biex ma nsemmux biżibilju oħra bħal Toni Bezzina, ħati b'sentenza tal-Qorti li huwa kkonfermat kif ġiegħel ħaddiema jagħmlu xogħol fuq każin tal-Partit Nazzjonalista imbagħad jaħilfu falz biex jgħatti xturu. Ma nsemmux każi oħra bħal ta' Capital One u Beppe Fenech Adami jew Tonio Fenech u Falcon Funds. Quddiem dawn ukoll Simon Busuttil iddeċieda li ma jiħux passi. Għax Simon Busuttil ġej mill-iskola ta' Gonzi PN, il-Partit li taħtu seħħ l-iskandlu taż-żejt. Il-Partit li ta lill-Ministri tiegħu €500 żieda fil-ġimgħa bil-moħbi. Simon Busuttil kien qalilna li ma kellniex inbiddlu d-direzzjoni tal-pajjiż minkejja dan kollu u għalhekk mhux ta' b'xejn jaċċetta kollox. Simon Busuttil jaċċetta l-agħar.